
KINNITAN

/allkirjastatud digitaalselt/
Maria Alajõe

Direktor

25. juuni 2013

RIIGIKOGU JULGEOLEKUASUTUSTE JÄRELEVALVE ERIKOMISJONI 

NÕUNIKU AMETIJUHEND

I. ÜLDOSA

1. Riigikogu julgeolekuasutuste järelevalve erikomisjoni (edaspidi komisjon) nõunik on riigiametnik, kelle kooskõlastatult komisjoni esimehega nimetab ametisse ja vabastab ametist Riigikogu Kantselei  (edaspidi Kantselei) direktor Kantselei asedirektori ettepanekul.

2. Nõunik allub Kantselei direktorile. Komisjoni sisulise tööga seonduvates funktsioonides allub nõunik komisjoni esimehele.

3. Nõunikule allub komisjoni konsultant.

4. Nõunikku asendab tema äraolekul komisjoni konsultant.

5. Nõunik asendab komisjoni konsultanti.

6. Nõunik juhindub oma tegevuses seadustest, teistest õigusaktidest, Kantselei põhimäärusest ja käesolevast ametijuhendist.

II. AMETIKOHA EESMÄRK
7. Nõuniku ametikoha eesmärk on komisjoni teenindamise korraldamine ning komisjoni ja tema liikmete nõustamine Riigikogu kodu- ja töökorra seadusest ning teistest seadustest tulenevate komisjoni tööga seonduvate ülesannete täitmisel.
III. TEENISTUSKOHUSTUSED JA VASTUTUS
8. Komisjoni nõunik:
8.1. tagab Kantselei sisekorraeeskirjast kinnipidamise, komisjoni nõuetekohase asjaajamise ja kirjadele vastamise;

8.2. teeb kooskõlastatult asedirektoriga Kantselei direktorile ettepanekuid komisjoni ametniku teenistusse võtmiseks, talle palga ja selle osade määramiseks, distsiplinaarkaristuste kohaldamiseks või teenistusest vabastamiseks ning vajaduse korral komisjoni teenistuskohtade koosseisu muutmiseks;

8.3. viib komisjoni ametnikuga läbi katseajavestlused ning arengu- ja hindamisvestlused, hindab ametniku töötulemusi, teenistusalast arengut ja koolitusvajadusi; 

8.4. taotleb komisjoni ametnikele täiendkoolitusi tööülesannete paremaks täitmiseks;

8.5. valmistab ette vajalikud dokumendid, ülevaated ja muud taustamaterjalid, mis  võimaldavad komisjonil teostada järelevalvet julgeolekuasutuste ja jälitusametkondade  tegevuse üle;

8.6. kogub komisjoni tööks vajalikku informatsiooni, süstematiseerib ja analüüsib seda ning edastab komisjoni liikmetele;

8.7. koostab komisjoni poolaasta töökava projekti;

8.8. koostab komisjoni järgmise nädala töökava projekti, esitab selle kooskõlastamiseks komisjoni esimehele ning saadab selle komisjoni liikmetele tutvumiseks eelneva töönädala neljapäeval;

8.9. tagab komisjoni istungite ettevalmistamise ja läbiviimise;
8.10. koostab ja vormistab Riigikogule esitatavad ülevaated komisjoni tegevusest ja tulemustest ning esitab selle komisjoni esimehele;

8.11. formuleerib koostöös alatiste komisjonidega (sekretariaatidega) komisjoni seisukohtade projektid eelnõude ning muude küsimuste kohta ning esitab need komisjoni liikmetele;

8.12. nõustab vajadusel komisjoni liikmeid karistusõiguse, kriminaalmenetluse, jälitustegevuse ning julgeolekuasutuste tööga seonduvate õigusaktide osas, sealhulgas vormistab vajadusel ette komisjonipoolseid ettepanekud õigusaktide muutmiseks; 

8.13. korraldab komisjonile saabunud kirjadele tähtaegse vastamise;

8.14. koostab komisjonile saabunud materjalidest kokkuvõtte ning vajadusel koostab vastuskirja projekti;

8.15. valmistab ette uurimisasutusele või õiguskantslerile esitatavad materjalid ning esitab allkirjastamiseks komisjoni esimehele; 

8.16. tagab komisjoni poolt algatatud raportit koostava raportööri abistamise raportiprojekti ettevalmistamisel;

8.17. korraldab koostöös pressi- ja infoosakonnaga komisjoni suhtlemist meediaga ning avalikkuse informeerimist komisjoni tegevusest kooskõlastades komisjoni tööd puudutava väljastatava info komisjoni esimehe või aseesimehega;

8.18. vastavalt komisjoni esimehe korraldusele tutvub teabega, nõuab välja vajalikke materjale ja kutsub välja isikuid; 

8.19. teeb talle pandud ülesannete täitmiseks koostööd Riigikogu liikmete ja Riigikogu Kantselei teiste ametnikega, samuti teiste täidesaatva riigivõimu asutustega;

8.20. informeerib koheselt komisjoni esimeest ja vajaduse korral Kantselei juhtkonda teenistuskohustuste õiguspärase, täpse ja õigeaegse täitmise takistustest;

8.21. tagab tööülesannete täitmisega teatavaks saanud ametialase informatsiooni kaitstuse;

8.22. kasutab ametialast teavet vastavalt Riigikogu ja Riigikogu Kantselei asutusesisese teabe kasutamise korrale;

8.23. kasutab tema valdusse antud riigivara sihipäraselt ja tagab selle allesoleku;

8.24. täidab Kantselei direktori ja asedirektori antud ühekordseid ülesandeid, samuti muid komisjoni esimehe antud komisjoni tööga seotud ülesandeid.

9. Nõunik vastutab temale ametijuhendiga pandud teenistuskohustuste õigeaegse ja nõuetekohase täitmise eest.

IV. ÕIGUSED
10. Nõunikul on õigus:

10.1. osaleda sõnaõigusega komisjoni istungil ja teha komisjonile soovituslikke ettepanekuid;

10.2. tutvuda asjakohaste dokumentidega;

10.3. saada tööks vajalikku informatsiooni Riigikogu liikmetelt, komisjonidelt ja fraktsioonidelt ning Riigikogu Kantselei struktuuriüksustelt ja teistelt ametiasutustelt;

10.4. teha Kantselei direktorile ettepanekuid komisjoni ametniku lähetamiseks;

10.5. saada teenistuskohustuste täitmiseks vajalikke töövahendeid ja tehnilist tuge nende kasutamisel;

10.6. saada teenistuseks vajalikku täiendkoolitust.

V. AMETIKOHALE ESITATAVAD PÕHINÕUDED
11. Nõuniku ametikohal töötamiseks on nõutav:

11.1. juriidiline või politseiline kõrgharidus;

11.2. vähemalt 3-aastane töökogemus riigi- või kohaliku omavalitsuse asutuses või muul komisjoni valdkonnaga seotud töökohal;

11.3. Eesti Vabariigi põhiseaduse, komisjoni töövaldkonnaga seonduvate õigusaktide (sh jälitustegevuse seaduse, julgeolekuasutuste seaduse, samuti karistusõigust ning kriminaalmenetlust käsitlevate õigusaktide), Riigikogu töökorraldust reguleerivate õigusaktide ning Riigikogus menetletavate eenõude normitehnika eeskirja tundmine;

11.4. üldteadmised Euroopa Liidu institutsioonidest ja pädevusest, orienteerumine avalikku teenistust, avaliku halduse organisatsiooni ja Riigikogu Kantselei tegevust sätestavates õigusaktides;

11.5. pidev ametialane enesetäiendamine; 

11.6. eesti keele oskus C1 tasemel ning vähemalt ühe võõrkeele oskus B1 tasemel ametialase sõnavara valdamisega;

11.7. komisjoni töös vajalike arvutiprogrammide ja andmekogude kasutamise oskus;

11.8. oskus konsulteerida ja pidada läbirääkimisi;

11.9. suhtlemisoskus ning kirjaliku ja suulise eneseväljendamise võime;

11.10. kohuse- ja vastutustunne;

11.11. algatusvõime, iseseisvus, olulise eristamise ning analüüsivõime, pingetaluvus;

11.12. abi- ja koostöövalmidus, tasakaalukus, lojaalsus, ausus, täpsus ja korrektsus.


